CELEX: 32021D1344
Language: et
Date: 2021-08-09 00:00:00
Title: Komisjoni otsus (EL) 2021/1344, 9. august 2021, millega kehtestatakse kriteeriumid, et määrata kindlaks ajavahemik, mille jooksul endast julgeolekuohtu kujutavatele isikutele võidakse kehtestada komisjoni objektidele sisenemise keeld

16.8.2021   
               
               
                  ET
               
               
                  Euroopa Liidu Teataja
               
               
                  L 292/27
               
            
         KOMISJONI OTSUS (EL) 2021/1344,
         9. august 2021,
         millega kehtestatakse kriteeriumid, et määrata kindlaks ajavahemik, mille jooksul endast julgeolekuohtu kujutavatele isikutele võidakse kehtestada komisjoni objektidele sisenemise keeld
         EUROOPA KOMISJON,
         võttes arvesse komisjoni 13. märtsi 2015. aasta otsust (EL, Euratom) 2015/443 komisjoni julgeoleku kohta, (1) eriti selle artikli 12 lõike 1 punkti b ja artiklit 21,
         ning arvestades järgmist:
         
                     (1)
                  
                  
                     Komisjon peab tegutsema kindlas ja turvalises keskkonnas. Seega vajab ta oma julgeoleku kohta sidusat ja terviklikku käsitust, millega pakutakse inimestele, varale ja teabele kaitset tasemel, mis vastab kindlaks tehtud riskidele, ning tagatakse julgeolek tulemuslikult ja õigeaegselt. Komisjon puutub suurte julgeolekuohtude ja -probleemidega kokku eelkõige terrorismi ning poliitilise ja majandusliku spionaaži tõttu.
                  
               
                     (2)
                  
                  
                     Isikute, vara ja teabe turvalisuse tagamiseks võtab komisjon, eelkõige tema personalihalduse ja julgeoleku peadirektoraadi julgeolekudirektoraat, vastavalt otsusele (EL, Euratom) 2015/443 meetmeid, mida kohaldatakse kõikide komisjoni talituste ja kõigi komisjoni objektide suhtes. Kõnealused meetmed hõlmavad piiratud meetmeid julgeolekuohtu kujutavate isikute suhtes, sealhulgas isikutele ajutise sisenemiskeelu kehtestamist komisjoni objektidele vastavalt nimetatud otsuse artikli 12 lõike 1 punktile b.
                  
               
                     (3)
                  
                  
                     Kui vastavalt otsuse (EL, Euratom) 2015/443 artiklitele 5 ja 12 nõuetekohaselt volitatud komisjoni töötajad otsustavad komisjoni objektidele sisenemise keelu kehtestamise üle isikule või isikutele, kelle puhul kõnealuse otsuse artikli 12 lõike 1 punkti b kohaselt leitakse, et nad kujutavad endast ohtu komisjoni julgeolekule, peaksid nad hindama seda ohtu igal üksikjuhul eraldi, võttes arvesse asjakohaseid konkreetseid asjaolusid.
                  
               
                     (4)
                  
                  
                     Juurdepääsupiirangut võib kohaldada seoses ühe või mitme komisjoni objektiga või isegi seoses nende kõigiga.
                  
               
                     (5)
                  
                  
                     Sisenemiskeelu pikkuse juures peaks võtma arvesse ohu tõenäosust, tõsidust ja kestust.
                  
               
                     (6)
                  
                  
                     Käesolevat otsust ei tuleks kohaldada sellise sisenemiskeelu suhtes komisjoni objektidele, mis on vastu võetud personalieeskirjade IX lisa artikli 23 kohase ametikohustustest kõrvaldamise menetluse raames.
                  
               
                     (7)
                  
                  
                     Käesolevat otsust ei tohiks kohaldada liidu delegatsioonides töötava komisjoni personali suhtes, kelle suhtes tuleks rakendada Euroopa välisteenistuse julgeolekueeskirju.
                  
               
                     (8)
                  
                  
                     Vastavalt kodukorrale on turvaküsimuste eest vastutavale komisjoni liikmele antud komisjoni otsusega C(2016) 2797 (2) volitused kehtestada rakenduseeskirjad, millega kehtestatakse otsuse (EL, Euratom) 2015/443 artikli 12 kohase komisjoni objektidele sisenemise keelu kehtivusaegade kindlaksmääramiseks vajalikud kriteeriumid. See õigus on komisjoni otsusega C(2021) 2684 (3) edasi delegeeritud personalihalduse ja julgeoleku peadirektoraadi peadirektorile.
                  
               
                     (9)
                  
                  
                     Käesoleva otsuse kohased julgeolekumeetmed peaksid olema kooskõlas otsuse (EL, Euratom) 2015/443 artiklis 3 sätestatud komisjoni julgeolekut käsitlevate põhimõtetega, eelkõige Euroopa Liidu põhiõiguste hartaga,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse kriteeriumid, et määrata kindlaks ajavahemik, mille jooksul endast julgeolekuohtu kujutavatele isikutele võidakse otsuse (EL, Euratom) 2015/443 artikli 12 lõike 1 punkti b kohaselt kehtestada komisjoni objektidele sisenemise keeld.
            
            
               2.   Käesolevat otsust kohaldatakse kõigi komisjoni talituste suhtes ja kõigil komisjoni objektidel. Liidu delegatsioonides töötava komisjoni personali suhtes rakendatakse Euroopa välisteenistuse julgeolekueeskirju (4).
            
            
               3.   Käesolevat otsust ei kohaldata personalieeskirjade IX lisa artikli 23 ning Euroopa Majandusühenduse ja Euroopa Aatomienergiaühenduse ametnike personalieeskirjade ja muude teenistujate teenistustingimuste (5) kohaste ametikohustustest kõrvaldamise menetluste suhtes.
            
         
         
            Artikkel 2
            Keelu kohaldamisala
            
               1.   Artikli 1 lõikes 1 osutatud keeldu võib kohaldada seoses ühe või mitme komisjoni objektiga või seoses nende kõigiga.
            
            
               2.   Kui komisjon jagab objekte teiste ELi institutsioonide, asutuste ja organitega, edastab komisjon otsuse keelata juurdepääs asjaomaste objektide komisjoni osadele.
            
         
         
            Artikkel 3
            Keelu kehtivusaeg
            
               1.   Artikli 1 lõikes 1 osutatud keelu kehtivusaeg põhineb julgeolekuohu hinnangulisel kestusel, tõenäosusel ja tõsidusel.
            
            
               2.   Julgeolekuohu tõsiduse hindamise kriteeriumid hõlmavad järgmist:
               
                           a)
                        
                        
                           kahju ulatus, mida see võib põhjustada inimeste elule, kehalisele puutumatusele, heaolule või tervisele, ning võimalik kahju varale ja teabele;
                        
                     
                           b)
                        
                        
                           kas oht on seotud õiguserikkumise toimepanemisega;
                        
                     
                           c)
                        
                        
                           kas oht põhineb hooletusel, raskel hooletusel või tahtlusel;
                        
                     
                           d)
                        
                        
                           kas enesest ohtu kujutava isiku käitumine on vägivaldne, agressiivne või korduv;
                        
                     
                           e)
                        
                        
                           komisjonile tekkida võiva rahalise kahju ulatus;
                        
                     
                           f)
                        
                        
                           komisjoni maine võimaliku kahjustamise ulatus.
                        
                     
            
               3.   Kui ohu kestust ei ole võimalik piisava kindlusega hinnata ja oht on väga tõsine, võib enesest ohtu kujutavale isikule kehtestada tähtajatu sisenemiskeelu. See kehtib eelkõige juhul, kui ohtu iseloomustab üks järgmistest asjaoludest:
               
                           a)
                        
                        
                           see on seotud osalemisega terrorismi või spionaažiga seotud tegevuses ja võrgustikes;
                        
                     
                           b)
                        
                        
                           see võib põhjustada inimohvreid, raskeid vigastusi või kahju või märkimisväärset varalist kahju, ohustada tundlikku või salastatud teavet või häirida komisjoni IT-süsteeme või olulist operatiivsuutlikkust;
                        
                     
                           c)
                        
                        
                           see seisneb vägivaldses, agressiivses või korduvas käitumises, mis häirib tõsiselt komisjoni talituste toimimist.
                        
                     
         
         
            Artikkel 4
            Keeldude läbivaatamine
            Komisjon vaatab iga otsuse (EL, Euratom) 2015/443 artikli 12 lõike 1 punkti b kohaselt tehtud otsuse läbi, kui asjaomane isik seda taotleb, tingimusel et viimane tõendab uusi olulisi asjaolusid, mis võimaldavad keelu uuesti läbi vaadata. Komisjon võtab läbivaatamisel aluseks kriteeriumid, mis viisid algse keelu kehtestamiseni.
         
         
            Artikkel 5
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 9. august 2021
            
               
                  Komisjoni nimel
               
               personalihalduse ja julgeoleku peadirektoraadi
               
                  peadirektor
               
               
                  Gertrud INGESTAD
               
            
         
         
            (1)  ELT L 72, 17.3.2015, lk 41.
         
            (2)  Komisjoni 4. mai 2016. aasta otsus C(2016) 2797 julgeolekuga seotud volituse kohta.
         
            (3)  Komisjoni 13. aprilli 2021. aasta otsus C(2021) 2684, millega antakse edasidelegeeritud volitused, mis on antud komisjoni otsusega C(2016) 2797 julgeolekuga seotud volituste kohta.
         
            (4)  Liidu välisasjade ja julgeolekupoliitika kõrge esindaja 19. septembri 2017. aasta otsus (ADMIN(2017) 10) Euroopa välisteenistuse julgeolekueeskirjade kohta (ELT C 126, 10.4.2018, lk 1).
         
            (5)  Määrus nr 31/EMÜ, 11 (Euratom), millega kehtestatakse Euroopa Majandusühenduse ja Euroopa Aatomienergiaühenduse ametnike personalieeskirjad ja muude teenistujate teenistustingimused (EÜT P 045, 14.6.1962, lk 1385).